ጥቅምት ***2ዐ11 ዓ.ም***

ማብራሪያ

መግቢያ

የሕዝብ ዕንባ ጠባቂ ተቋም ውጤታማነት መገለጫ አንዱ አስተዳደራዊ በደልን አስመልክቶ የሚቀርቡለትን አቤቱታዎች በቀላሉና በተቀላጠፈ ሁኔታ ማስተናገድ ሲችል ነው፡፡ ቅልጥፍና የለሌው የተቋሙ አሰራር የዜጎችን ሕገ መንግስታዊ መብቶችና ጥቅሞች ለማስጠበቅና መልካም የመንግስት አስተዳደር ለማስፈን የሚያስችለው አይሆንም ፡፡ የህዝብ ዕንባ ጠባቂ ተቋም ማቋቋሚያ አዋጅ ቁጥር 211/92 ሥራ ላይ ከዋለ በኋላ ለአፈጻጸም አስቸጋሬ የሆኑ ድንጋጌዎቸ በመኖራቸው፣ አንዳንድ አንቀፆቹ ግልጽነት የጎደላቸውና እርስ በርሳቸው የሚቃረኑ እና አንዳንዶቹም አሻሚነት ያላቸው በመሆናቸውና አዋጁ ለአፈጻጸም አስቸጋሪ በማድረጋቸው፣ የተቋሙን አሰራር ለተገልጋዩ ህብረተሰብ እና ለተቋሙ ሠራተኞች ግልጽ ለማድረግ በማስፈለጉ፣ እንዲሁም የሌሎች ሀገሮችን የተሻለና ለኢትዮጵያ ተስማሚ የሆኑ ተሞክሮዎችን ማካተት ያለውን ጠቀሜታ ከግምት ውስጥ በማስገባት በተለይም መንግስት ተገልጋዩ ህብረተሰብ ቀልጣፋና ወጪ ቆጣቢ የሆነ አገልግሎት እንዲያገኝ የነደፈውን ፕሮግራም ተግባራዊ በማድረግ ሊያሰራና በተግባር ያገጠሙ የአፈጻጸም ችግሮችን ሊፈታ የሚችል የተሻሻለ ረቂቅ ማቋቋሚያ አዋጅ ማዘጋጀት አስፈላጊ መሆኑን ተቋሙ ባካሄደው ጥናት ያረጋገጠ በመሆኑ ማሻሻያ አዋጁ ተዘጋጅቷል፡፡

ማሻሻያ የተደረገባቸው የአዋጁ ክፍሎች ማብራሪያ እንደሚከተለው ቀርቧል

1. ከዚህ በመነሳት አዋጁን በስድስት ክፍሎች የተከፈለ 46 አንቀጾች ያለው ረቂቅ አዋጅ ተዘጋጅቷል፡፡ ረቂቅ ማሻሻያ አዋጁ መግቢያና የትርጉም ክፍል የሚኖረው ሲሆን የአዋጁ መግቢያ አዋጁን ማሻሻል የሚያስፈልግበትን ምክንያት እና የትርጉም ክፍሉ ደግሞ ትርጉም የሚያስፈልጋቸውን ቃላትና ሀረጎች ከነትርጉማቸው የሚይዝ ይሆናል፡፡
2. የአዋጁን ተፈጻሚነት ወሰን የሚመለከተውን አንቀጽ አስመልክቶ በዚህ አንቀጽ ላይ የተደረገው ማሻሻያ አሁን በስራ ላይ ባለው አዋጅ ክልሎች ብቻ መባሉ ፌዴራሉን መንግስት እንደተወ ያስመስላል የሚል ጥያቄ በማስነሳቱ ይህንን በግልጽ ለማስቀመጥ እና በየደረጃ ባሉ የመንግስት አካላት የሚፈጸሙ የአስተዳደር በደልን ለመከለላከልና ተፈጽሞ ሲገኝም ለማረም እንዲቻል እና መንግስት በመገናኛ ብዙሃንና በመረጃ ነጻነት አዋጅ ላይ የህዝብ ዕንባ ጠባቂ ተቋም ክልልን ጨምሮ በመረጃ ነጻነት ላይ የሚነሱ ቅሬታዎችን እንዲሚመለከት ስልጣን የሰጠው በመሆኑ በእነዚህ ምክንያቶች አንቀጹ እንዲሻሻል ተደርጓል፡፡
3. ተቋሙ አገልግሎት የሚሰጠው የአስተዳደር በደልን በመከላከል እና ተፈጽሞ ሲገኝም በማረም በሀገሪቱ ውስጥ መልካም የመንግስት አስተዳደርን ለማስፈን በመሆኑ የአስተዳደር በደል የሚደርስባቸው ደግሞ የሀገሪቱ ዜጎች ብቻ ሳይሆኑ ሀገሪቱ እየተከተለችው ባለው የኢንቨስትመንት ፖሊሲ መሰረት ኢትዮጵያዊ ዜግነት የሌላቸው ነገር ግን በሀገሪቱ የተለያዩ ክልሎች የልማት ስራ ላይ ተሰማርተው የሚገኙ የውጭ ሀገር ዜጎች ጭምር በመሆናቸው እነዚህ የውጭ ሀገር ዜጎች በአስፈጻሚው አካል በደል ቢደርስባቸው በደሉ መታረም ስለሚኖርበት እና የመከላከሉ ሥራም ይህንኑ ታሳቢ ያደረገ መሆን ስላለበት በተቋሙ የሚከናወኑ ተግባራት የህግ መሰረት ኖሯቸው እንዲሰሩ ለማድረግ እንዲሁም የሌሎች አገሮች ተሞክሮች በመውሰድ ዜጎች የሚለው ተቀይሮ ሰዎች በሚል በመተካት እንዲቀረጽ ተደርጓል፡፡
4. የተቋሙን ስልጣንና ተግባር በተመለከተ በሥራ ላይ ባለው አዋጅ የሚታየው የቅርጽ ችግር በረቂቁ እንዲስተካከል ከመደረጉም በላይ የተቋሙን ስልጣንና ተግባር በግልፅ ለማሳየት እና በመገናኛ በዙሃንና መረጃ ነፃነት አዋጅ ላይ ለተቋሙ ተለይተው የተሰጡ ተግባራትንም የመፈጸምና የማስፈጸም ኃላፊነት ያለበት መሆኑን ለማመላከት እነዚህን ፍሬ ሀሳቦች መሰረት ባደረገ መልኩ ረቂቁ እንዲቀረጽ ተደርጓል፡፡
5. በሥራ ላይ ያለው አዋጅ ተቋሙ የማያስተናግዳቸውን ጉዳዮች በተመለከተ ያስቀመጠው ለክርክር በር የከፈተና ለአፈጻጸም ችግር የፈጠረ በመሆኑ በእነዚህና በሌሎች ገደብ በተጣለባቸው ተቋማት የውስጥ አስተዳደር በደሎችን ወይም አስተዳደር ነክ ውሳኔዎችን ተቋሙ መመልከቱ እንደተጠበቀ ሆኖ በተለይ በፍ/ቤት በመታየት ላይ ካሉ ጉዳዮች በስተቀር ሌሎቹን ተቋሙ እንደሚመለከት ወይም እንደማይመለከት በግልጽ አለመቀመጡ በተቋሙ አሰራር ላይ ችግር በመፍጠሩ በተቋሙ የሚታይ ጉዳይን አስመልክቶ በግልጽ በመደበኛ ፍ/ቤት ፣በዋና ኦዲተር መ/ቤት እና ከፊል የዳኝነት ሥልጣን በተሰጣቸው አካላት በመታየት ላይ ያሉ ጉዳዮችን ብቻ ሳይሆን በእነዚህ ተቋማት ውሳኔ ያገኙ ጉዳዮችንም ጭምር ተቀብሎ ማስተናገድ እንደማይችል በግልጽ በረቂቁ ላይ እንዲደነገግ ተደርጓል ፡፡
6. የህፃናት ሴቶች እና አካል ጉዳተኞች ዕንባ ጠባቂን ሰልጣንና ተግባራት በተመለከተ በነባሩ አዋጅ ላይ ባለመደንገጉ በረቂቅ ማሻሻያ አዋጁ ላይ እንዲካተት ተደርጓል ፡፡
7. የህዝብ ዕንባ ጠባቂ ተቋም ተሿሚ ዕጩዎቹ ለሹመት በሚቀርቡበት ጊዜ መንግስት እየተከተለ ባለው የትምህርት ፖሊሲ መሠረት በሀገራችን የተማረ የሰው ኃይል ዕጥረት እየተቀረፈ በመምጣቱ እና አግባብነት ያለው የስራ ልምድም ተቋሙን ለመምራት ያለውን ጠቀሜታ ከግምት ውስጥ በማስገባት፣ ለቦታው የሚመጥነውን የሥራ ልምድና የትምህርት ዝግጅት ገድቦ አለማስቀመጥ ተቋሙ ስልጣንና ተግባሩን በብቃት ሊፈፅም የሚችል አመራር እንዳያገኝ እንቅፋት ስለሚሆን የሌሎች ሀገሮች ተሞክሮዎችን በመውሰድ አዋጁን በከፊል በማሻሻል የትምህርት ዝግጅትንና የስራ ልምድ እንዲሁም ከፖለቲካ ፓርቲ አባልነት ገለልተኝነትን እና የስራ ዘመን ቆይታ በተመለከተ በአዲስ መልክ እንዲቀረፅ ተደርጓል፡፡
8. ዋና ዕንባ ጠባቂ፣ምክትል ዋና ዕንባ ጠባቂ እና የሴቶች ፣ህጻናትና አካል ጉዳተኞች ዕንባ ጠባቂ እና የቅርንጫፍ ዕንባ ጠባቂ ሹመቱ ቀሪ በሚሆንበት ጊዜ ደመዎዝ እና ጥቅማጥቅምን በተመለከተ በመንግስት ተሿሚዎች ደመዎዝና ጥቅማጥቅም አስመልክቶ በወጣው አዋጅ መሰረት ተፈጻሚ እንደሚሆን እና ሁሉም ዕንባ ጠባቂዎች ሹመታቸው ቀሪ በሚሆንበት ወቅት በሌላ የመንግስት ተቋማት ሊያገለግሉ የሚችሉበትን አሰራር አስመልክቶ በረቂቁ ተሻሻሎ እንዲቀርፅ ተደርጓል፡፡
9. በሥራ ላይ ባለው አዋጅ የዋና ዕንባ ጠባቂው ስልጣንና ተግባር በጥቅል የተቀመጠ ቢሆንም በዚህ ረቂቅ አዋጅ ላይ ስልጣኑን ለመፈፀምና ለማስፈፀም እንዲችል ዘርዘር አድርጐ ተጨማሪ ስልጣንና ተግባራት እድንዲካተት በማድረግ ለማስቀመጥ እና ግልፅ ለማድረግ ተሞክራል፡፡
10. የተሻሻለው አዋጅ ተቋሙ የተቋቋመበት ዓላማ፣ ስልጣን እና ተግባር ለመወጣት እንዲያስችለው የተቋሙን አደረጃጀት፣ የሰው ሀይል ፍላጎት፣ ደመዎዝ እና ደረጃን አስመልክቶ ለተቋሙ ጉባኤ ግልጽ ስልጣን በሚሰጥ መልኩ በአዲስ መልክ እንዲቀረፅ ተደርጓል፡፡
11. ተቋሙ ከተቋቋመበት ጊዜ አንስቶ ለተገልጋዩ ህብረተሰብ ከፍተኛ የሆነ ስራ የሠራና በመስራት ላይ የሚገኝ ቢሆንም በዚህ ጊዜ ውስጥ የተቋሙ ዋነኛ ችግር ከሆኑት ውስጥ አንዱ ተቋሙ በምርመራ ወቅት ፍትሀዊ የሆነ የመፍትሄ ሀሳብ ለመስጠት እንዲያስችለው ማስረጃ በሚጠየቅበት ወቅት የተመርማሪው መ/ቤት አለመተባበር በመሆኑ ለተቋሙ የሚቀርቡ አቤቱታዎች እልባት ሳያገኝ እንዳይቀር ለማድረግ እንዲቻል ከሌሎች ሀገሮች በተገኘው ተሞክሮ መሠረት በረቂቁ አዋጁ ላይ ተቋሙ ማስረጃ የሚያሰባስብባቸውን መንገዶች እና እነዚህን ማስረጃዎች በምን ያህል ጊዜ ማግኘት እንዳለበት እንዲሁም እነዚህን መንገዶች ተከትሎ የማይፈፅም አካል ተገዶ እንዲቀርብ ወይም ማስረጃዎችን እንዲያቀርብ የሚደረግበትን ሁኔታ በመግለፅ እንዲቀረፅ ተደርጓል፡፡
12. ስራ ላይ ባለው አዋጅ የተጠሪ መስሪያ ቤት(ተመርማሪ ተቋማት) የምርመራ ስራ በሚከናወንበት ወቅት ያለባቸውን ሀላፊነት ወይም ግዴታ በተመለከተ የተገለጸ ነገር ባለመኖሩ የምርራ ስራውን አስቸጋሪና ረጂም ጊዜ እንዲወስድ የሚያደረግ በመሆኑ የነዚህ አካላትን ግዴታና ሀላፊነት አስመልክቶ በማሻሻያ አዋጁ እንዲካተት ተደርጓል፡፡
13. የተቋሙን የመፍትሄ ሀሳብ አብዛኛው አስፈፃሚ አካል የሚፈፅም ቢሆንም የተወሰኑ ደግሞ ስለማይፈፅሙ በደል መድረሱ ተረጋግጦ በተቋሙ የተሰጠውን የመፍትሔ ሃሣብ አስፈፃሚው አካል መልስ በመስጠቱ ብቻ ሳይፈፅም ቢቀር ተበዳዩን ለተጨማሪ እንግልትና በደል ስለሚዳርግ ከሌሎች ሀገሮች ዕንባ ጠባቂዎች ከተገኘው ተሞክሮ ጋር በማገናዘብ እንዲሁም ተቋሙ የሚሠጠው የመፍትሄ ሀሳብ በአቤት ባዩም ሆነ በአስፈፃሚው አካል ዘንድ ተዓማኒነትና ተቀባይነት እንዲኖረውና የተቋሙ የመፍትሄ ሀሳቦች ጥራትንና ፍትሀዊነትን መሠረት አድርገው እንዲሠጡ ለማድረግ የመፍትሄ ሃሳቡ ሊከተል የሚገባውን አሠራር፣ ውጤቱን፣ እና የሚፈፀምበትን ጊዜ እንዲሁም በቂ የሆነ ምክንያት ካለም ጊዜው ሊራዘም የሚችልበትን ሁኔታ እና በቂ ምክንያት በሌለበት ግዜም በተቋሙ ስለሚወሰዱ ዕርምጃዎች በረቂቁ ማሻሻያ አዋጅ ላይ እንዲቀረፅ ተደርጓል፡፡
14. ተቋሙ በሚሠጠው አገልግሎትና የመፍትሄ ሀሳብ ላይ ቅሬታ ያለው ተገልጋይ በአሠራሩም ሆነ በመፍትሄ ሀሳብ አሠጣጡ ላይ ያለውን ቅሬታ የማሠማት መብቱን መጠበቅ የተቋሙን አሠራር ግልፅ ለማድረግ እና ተጠያቂነትንም ለማስፈን ከመርዳቱም በላይ ተገልጋዩም ቢሆን ተቋሙ በሚሰጠው አገልግሎት ላይ ዕምነት እንዲኖረው ስለሚያደርግ በአገልግሎት አሠጣጡ ላይ ያልረካ እና ተቋሙ ምርመራ አካሂዶ በሰጠው የመፍትሄ ሀሳብ ላይ ቅሬታ ያለው ተገልጋይ ደግሞ ለዋና ዕንባ ጠባቂው ቅሬታውን በተወሰነ የጊዜ ገደብ ውስጥ እንዲያቀርብና የዋና ዕንባ ጠባቂው ውሣኔም የመጨረሻ እንደሚሆን በምን ያህል ጊዜ ውስጥ ውሳኔ መስጠት እንዳለበት በመግለፅ በረቂቁ ማሻሻያ አዋጅ ላይ እንዲቀረፅ ተደርጓል፡፡
15. በሥራ ላይ ያለው አዋጅ ሪፖርትን በጥቅሉ ያስቀመጠ ቢሆንም በተለይ ይፋዊ መግለጫን ከመደበኛ ሪፖርት ለይቶ ባለማስቀመጡ ተቋሙ ይፋዊ መግለጫን መጠቀም እንዲችል ለማድረግ እንዲሁም ተቋሙ ለምክር ቤቱ የሚያቀርባቸውን ልዩ ሪፖርትና በመገናኛ ብዙሃን የሚሠጣቸውን መግለጫዎች በህትመት ውጤቶች እንዲሠራጩ ማድረግ በደልን የማይሸከም ህብረተሰብ ከመፍጠር አንፃርና ለተቋሙም የመፍትሄ ሀሳቡን እንደማስፈፀሚያ መሣሪያነት ስለሚያገለግል በረቂቅ ማሻሻያ አዋጅ እንዲቀረፅ ተደርጓል፡፡
16. ተቋሙ በህግ የተሠጠውን ስልጣን ለመወጣት በሚያደርገው እንቅስቃሴ ተግባሩን እንዳይወጣ እንቅፋት የሚሆኑ አካላት የሚጠየቁበት ስርዓት ባለመኖሩ የተፈጠረውን የአሠራር ችግር ለመቅረፍና ተቋሙ ስልጣንና ተግባሩን እንዳይወጣ ዕንቅፋት የሚሆኑ አካላት የህግ የበላይነትን ተረድተው ከድርጊታቸው እንዲቆጠቡ እና በነባሩ አዋጅ በአንድ ንኡስ አንቀጽ ተደራርበው ተቀምጠው የነበሩ ጥፋቶችና ቅጣቶችን በተብራራና ግልጽ በሆነ መንገድ ተሻሽሎ እንዲቀረፅ ተደርጓል፡፡
17. አዋጁን ለማስፈፀም የሚያስችሉ ደንቦችና መመሪያዎች ማውጣት ቢያስፈልግ ደንቡንም ሆነ መመሪያውን ለማውጣት እንዲቻል በረቂቁ ማሻሻያ አዋጅ ላይ ደንቡን ለተወካዮች ምክር ቤት መመሪያን ደግሞ ለተቋሙ ጉባዔ በመስጠት እንዲቀረፅ ተደርጓል፡፡

ተቋሙ በሰራ ላይ ባሳለፈባቸው አመታት በአዋጅ የተሰጠውን ስልጣንና ተግባር እንዲሁም ተልዕኮ በሚፈለገው ደረጃ እንዳያሳካ ማነቆ ሁነው ከቆዩት ጉዳዮች መካከል ከአዋጁ ጋር የተያያያዙና ከላይ የተጠቀሱት ችግሮች መሆናቸውን በጥናት በመለየት እነዚህን ችግሮች አስመለክቶ የተቋሙ ማቋቋሚያ አዋጅ ከላይ በተገለጸው አግባብ ማሻሻያ ቢደረግበት ችገሮችን ቀርፎ ተቋሙ የሚጠበቅበትን ተልዕኮ ማሳካት እንደሚያስችለው ይታመናል፡፡